Broj: 01-076/24-4478

Podgorica, 18.12.2024. godine

Klub poslanika Demokrate Crne Gore

Poslanik, g-din Boris Bogdanović

**POSLANIČKO PITANJE**

Postovani predsjedniče Vlade,

Šta Vlada konkretno preduzima kako bi se istrazile i procesuirale sumnje o nezakonitoj distribuciji oružja iz vojnih magacina nekoliko dana pred izbomi dan od 30.08.2020. godine, uključujući uništavanje dokumentacije, falsifikovanje i gasenje nadzornih kamera u Ministarstvu odbrane? Ko je izdao naredenje? Koje od oficira Crne Gore dijelio oružje i kome? Koje naredio da se kamere ugase?

Da li postoji plan za uvođenje strožijih kontrola i procedura kako bi se spriječile zloupotrebe vojne opreme i oružja, kao sto su one koje su se desile prije izbora 2020. godine, kada su automatske puske i municija zavrsile u podrumu ANB-a, Obavjestajno-bezbjednosnog direktorata, ali i kod bezbjednosno interesantnih lica?

Koji su konkretni koraci preduzeti kako bi se izbjegle situacije poput "čišćenja" dokumentacije iz Obavjestajno-bezbjednosnog direktorata i zloupotrebe službenih resursa u političke svrhe? Kako se Vlada nosi s pritiscima i pozivima sa najviših državnih adresa kojima se čuvaju partijski kadrovi starog režima koji su koristili vojne i bezbjednosne structure i njihovi imovinu za političke ciljeve i privatne interese?

**ODGOVOR**

Uvaženi poslaniče Bogdanoviću,

odgovor na Vaše pitanje o izdavanju naoružanja i municije iz vojnih magacina uoči parlamentarnih izbora 2020. godine bazira se na preduzetim koracima, identifikovanim nepravilnostima i mjerama za unaprjeđenje sistema.

Ministarstvo odbrane, preduzelo je niz mjera kako bi se rasvijetlio ovaj slučaj i osigurala odgovornost. Dana 14. marta 2024. godine, dostavljena je relevantna dokumentacija Vrhovnom državnom tužiocu i Specijalnom državnom tužiocu, dok je 2. avgusta iste godine dopunjena dodatnim materijalima koji ranije nisu bili obrađeni. Ova dokumentacija ukazuje na ozbiljne nepravilnosti u vezi sa izdavanjem naoružanja i municije iz vojnog magacina „Brezovik“ u Nikšiću 28. avgusta 2020. godine. Ministarstvo je u međuvremenu sprovelo internu istragu, prikupljajući 28 izjava od lica povezanih sa ovim događajem, uključujući oficire, podoficire i druge nadležne osobe.

Rezultati istrage otkrili su da je značajno naoružanje i municija izdata raznim subjektima, uključujući Agenciju za nacionalnu bezbjednost, Ministarstvo unutrašnjih poslova i Generalštab Vojske Crne Gore. Ukupno je izdato 100 automatskih pušaka, 15 automata, više od 25.000 metaka različitih kalibara, kao i specijalna oprema poput šok bombi i topovskih udara. Primopredaja je evidentirana u papirima koji su, prema svjedočenjima, uništeni nakon povratka opreme, čime je dodatno otežano praćenje odgovornosti. Takođe, otkriveno je da su nadzorne kamere u određenim momentima bile isključene, što ukazuje na pokušaj prikrivanja nezakonitih radnji.

Ministarstvo je utvrdilo i da su u proces primopredaje naoružanja bila uključena bezbjednosno interesantna lica izvan vojnih struktura, što dodatno pogoršava ozbiljnost situacije. Ove činjenice ukazuju na sistemske propuste u kontroli vojne opreme, ali i na zloupotrebu državnih resursa u političke svrhe.

Kako bi se spriječile slične zloupotrebe u budućnosti, Ministarstvo odbrane već je započelo niz reformi. Uvedene su strože procedure za izdavanje vojne opreme, koje uključuju višestepene provjere i obavezne saglasnosti više nivoa. Digitalizacija procesa evidencije i praćenja opreme trenutno je u toku, a planirano je i unaprjeđenje zakonskog okvira kako bi se jasno definisale odgovornosti i sankcije. Posebna pažnja posvećuje se edukaciji i obuci vojnih i bezbjednosnih kadrova, s ciljem jačanja profesionalnosti i svijesti o zakonitosti u radu.

Vlada Crne Gore ostaje u potpunosti posvećena saradnji sa pravosudnim organima u rasvjetljavanju ovog slučaja. Transparentnost i odgovornost ključni su principi na kojima se zasniva naše djelovanje, s ciljem očuvanja povjerenja građana i jačanja institucija. Ovaj slučaj vidimo kao priliku da unaprijedimo sistem, ojačamo kontrole i pošaljemo jasnu poruku da su zakonitost i integritet osnovni principi u upravljanju državnim resursima.

S poštovanjem,

 **PREDSJEDNIK**

 **mr Milojko Spajić**